钦定古今图书集成/明伦汇编/宫闱典/第092卷 > 长乐公主 下嫁赵岩
## 钦定古今图书集成/明伦汇编/宫闱典/第092卷 > 长乐公主 下嫁赵岩

按《五代史赵犨传》：“犨次子岩，梁末帝时为户部尚书、
租庸使，与张汉杰、汉伦等居中用事。梁自太祖以暴
虐杀戮为事，而末帝为人特和柔恭谨，然性庸愚，以
汉杰妇家而岩婿也，故亲信之。梁之大臣老将皆切齿，末帝独不悟，以至于亡。初，友珪弑太祖自立，以末
帝为东都留守。岩如东都，末帝与之饮酒，从容以诚”
款告之。岩为末帝谋，遣人召杨师厚兵起事。岩还西
都，卒与袁象先以禁兵诛友珪，取传国宝以授末帝。
末帝立，岩自以有功于梁，又尚公主。闻“唐驸马杜悰
位至将相，自奉甚丰，耻其不及，乃占天下良田大宅，
裒刻商旅，其门如市，租庸之物，半入其私，岩一饮食，
必费万钱。”故时魏州牙兵骄，数为乱，罗绍威尽诛之。
太祖崩，杨师厚逐罗氏，据魏州，复置牙兵二千人，末
帝患之。师厚死，岩与租庸判官邵赞议曰：“魏为唐患，
百有馀年，自先帝时，尝切齿绍威，以其前恭而后倨。
今先帝新弃天下，师厚复为陛下忧，所以然者，以魏
地大而兵多也。陛下不以此时制之，宁知后人不为
师厚邪？不若分相、魏为两镇，则无北顾之忧矣。”末帝
以为然，乃分相、澶、卫为昭德军。牙兵乱，以魏博降晋，
梁由是尽失河北。是时，梁将刘𬩽等与庄宗相拒，澶、
魏之间，兵数败。岩曰：“古之王者必郊祀天地。陛下即
位，犹未郊天，议者以为朝廷无异藩镇，如此何以威
重天下？今河北虽失，天下幸安，愿陛下力行之。”敬翔
以为不可，曰：“今府库虚竭，箕敛供军，若行郊禋，则必
赏赉，是取虚名而授实弊也。”末帝不听，乃备法驾幸
西京，而庄宗取杨、刘。或传晋兵入东都矣，或曰扼氾
水矣，或曰下郓、濮矣。京师大风拔木，末帝大惧，从官
相顾而泣，末帝乃还东都，遂不果郊。镇州张文礼杀
王镕，使人告梁曰：“臣已北召契丹，愿梁以兵万人出
德、棣州，则晋兵惫矣。”敬翔以为然，岩与汉杰皆以为
不可，乃止。其后黜王彦章，用段凝，皆岩之力也。庄宗
兵将至汴，末帝惶惑不知所为，登建国楼以问群臣，
群臣或曰：“晋以孤军远来，势难持久，虽使入汴，不能
守也。宜幸洛阳，保险以召天下兵，徐图之，胜负未可
知也。”末帝犹豫，岩曰：“势已如此，一下此楼，何人可保！”
末帝卒死于楼上。当岩用事时，许州温韬尤曲事岩，
岩因顾其左右曰：“吾常待韬厚，今以急投之，必不幸
吾为利。”乃走投韬，韬斩其首以献。庄宗已灭梁，岩素
所善段凝奏请诛岩家属，乃族灭之。